
I.

Charakteristika

1. Ide o výjazd hasičskej jednotky z miesta jej dislokácie alebo miesta, kde sa v danom čase nachádza so stanovenými silami a prostriedkami na určené miesto zásahu podľa pokynov príslušného operačného strediska alebo veliteľa hasičskej jednotky v čase ustanovenom vo všeobecne záväznom právnom predpise. 
2. Pri vyhlásení poplachu vychádzajú z miesta dislokácie
a) do jednej minúty hasičské jednotky zložené z príslušníkov Hasičského a záchranného zboru (ďalej len „príslušník“) a zamestnancov Hasičského a záchranného útvaru hlavného mesta Slovenskej republiky Bratislavy,
b) do piatich minút hasičské jednotky zložené z členov závodného hasičského zboru,

c) 
do desiatich minút hasičské jednotky zložené z členov obecného (mestského) hasičského zboru a hasičské jednotky zložené z príslušníkov záchranných brigád Hasičského a záchranného zboru (ďalej len „záchranná brigáda“). Časové limity výjazdu špeciálnej techniky záchranných brigád určuje interný predpis.
3. Čas podľa druhého bodu  je časom výjazdu. Ide o časový úsek od vyhlásenia poplachu do odjazdu síl a prostriedkov hasičskej jednotky určených na výjazd z miesta jej dislokácie, kde sa nachádzala pred vyhlásením poplachu. Ak treba pred výjazdom dovybaviť hasičskú techniku, vymeniť kontajner hasičského vozidla a podobne, čas podľa druhého bodu je časom začatia prípravy uvedenej hasičskej techniky na výjazd.
II.

Úlohy a postup činnosti
1.  Hasičské jednotky vysiela na výjazd operačné stredisko zriadené pre územie, kde má byť zásah uskutočnený alebo operačné stredisko, ktoré prevezme zásah do pôsobnosti (ďalej len „príslušné operačné stredisko“). Hasičské jednotky zo záchranných brigád vysiela operačný dôstojník operačného pracoviska na základe nariadenia operačného strediska prezídia Hasičského a záchranného zboru (ďalej len „zbor“). Hasiči slúžiaci na hasičskej stanici prerušia svoju činnosť tak, aby tým nevzniklo nebezpečenstvo alebo škody v dôsledku prerušenia práce (úraz elektrickým prúdom, oparenie, únik látok, havária obsluhovaného zariadenia) a dostavia sa čo najskôr na miesto prípravy na výjazd. 
2. Prípravou hasiča na výjazd sa rozumie najmä vybavenie stanovenými osobnými ochrannými pracovnými prostriedkami, vecnými prostriedkami ochrany pred požiarmi a nasadnutie do hasičských automobilov, ktoré sú na výjazd určené.

3. Za súčasť zásahu – prípravy na výjazd sa považuje aj cesta hasiča k hasičskej technike alebo na hasičskú stanicu, napríklad z miesta bydliska.
4. Vodiči hasičských automobilov určených na výjazd zabezpečia ich odpojenie od vonkajších zdrojov (tlakový vzduch, elektrická energia) a uvedú motory automobilov do činnosti.
5. Na pokyn veliteľa hasičskej jednotky a podľa charakteru udalosti sa hasiči dovybavia ďalšími vecnými prostriedkami ochrany pred požiarmi.
6. Hasičskej jednotke musí byť určená na výjazd hasičská technika a vecné prostriedky zodpovedajúce predpokladanej činnosti, prípadne ďalšie vybavenie, a to na základe dostupných informácií o druhu a mieste udalosti, ktorá si zásah vyžiadala; súčasne musí mať presnú informáciu o mieste zásahu, prípadne dokumentáciu o zásahovom obvode.
7. Hasičskej jednotke musí byť určený aj počet hasičov na výjazd, ak nie je určený jej vnútornou organizáciou, alebo ak nebol vopred stanovený pri nástupe hasičov na výkon služby, ako aj veliteľ jednotky, ktorá sa na výjazde zúčastní, a to aj v prípade výjazdu skupiny, t. j. dvoch hasičov, kde musí byť určený vedúci.
8. Na miesto zásahu nemusia vychádzať všetky sily a prostriedky hasičskej jednotky, ktoré sa po vyhlásení poplachu dostavili na miesto dislokácie alebo sú tam pripravené. Hasičské jednotky vysiela na výjazd príslušné operačné stredisko.
9. Každý výjazd hasičskej jednotky musí byť nahlásený územne príslušnému krajskému riaditeľstvu  zboru. Výjazd hasičskej jednotky od záchrannej brigády nahlási operačný dôstojník operačného pracoviska operačnému stredisku prezídia zboru. Ohlásenie zabezpečí príslušné operačné stredisko, ktorým bol vyhlásený poplach hasičskej jednotke alebo veliteľ jednotky vychádzajúci na zásah.
10. Ak treba zaistiť bezpečný výjazd hasičskej techniky na komunikáciu, musí mať hasičská jednotka určený spôsob výjazdu a zodpovednú osobu za bezpečný výjazd na komunikáciu.
11. Veliteľ hasičskej jednotky pri výjazde

a) musí mať príkaz na výjazd (stačí jeden pre všetku hasičskú techniku, ktorá v stanovenom čase výjazdu opustí miesto dislokácie),

b) preveruje pripravenosť hasičskej jednotky na výjazd,

c) dáva pokyn vodičovi na výjazd a na zapnutie výstražného zariadenia,

d) vybaví sa dokumentáciou potrebnou na výjazd – podľa charakteru udalosti (dokumentácia na zdolávanie požiaru, karta výjazdu).
12. Príkaz na výjazd obsahuje najmä
a)  adresu miesta zásahu,

      b)  čas vyhlásenia poplachu hasičskej jednotke,

c) druh udalosti, ktorá si zásah vyžiadala,

d) určenú hasičskú techniku na výjazd,
e) dátum,

f) meno a podpis príslušníka oprávneného vyslať jednotku na zásah.
III.

Očakávané zvláštnosti

     Pri výjazde treba počítať s týmito komplikáciami:

a) úraz na vnútorných komunikáciách (napríklad nedostatočné osvetlenie alebo pokĺznutie),
b)  úraz v zúženom profile,

c)  úraz pred alebo za automobilom,

d)  úraz pri pripájaní prívesu alebo pri prenášaní dodatočného výstroja a výzbroje,

e)  úraz pri nastupovaní do automobilu,

f)   pád uvoľnených premetov z hasičskej techniky,

g)  pád predmetov v dôsledku otvorených a nezaistených uzáverov dverí a skríň,

h)  samovoľné zatvorenie nezaistených výjazdových vrát alebo porucha otváracieho mechanizmu vrát,

i)  náhle zmeny meteorologických podmienok (námraza, poľadovica, silný nárazový vietor a podobne).

